
Uznesenie Okresný súd v Prievidzi na verejnom zasadnutí dňa 6. októbra 2025 vo veci návrhu na uloženie ochranného psychiatrického, protitoxikomanického a protialkoholického liečenia ústavnou formou rozhodol: Podľa § 73 ods. 1 Trestného zákona súd ukladá A. B., nar. XX.XX.XXXX v C., trvale bytom A., D. C. XXX/ XX, t. č. v A. E. A. F., Kremnica ochranné psychiatrické, protitoxikomanické a protialkoholické liečenie ústavnou formou. odôvodnenie: Prokurátorka Okresnej prokuratúry v Prievidzi podala dňa 14.08.2025 návrh na uloženie ochranného psychiatrického, protitoxikomanického a protialkoholického liečenia ústavnou formou A. B.. V návrhu uviedla: "Uznesením povereného príslušníka Obvodného oddelenia PZ Prievidza, Okresného riaditeľstva PZ v Prievidzi, ČVS: ORP-427/PD-PD-2025 zo dňa bolo podľa § 199 ods. 1 Trestného poriadku začaté trestné stíhanie pre prečin poškodzovania cudzej veci poľa § 245 ods. 1 Trestného zákona na tom skutkovom základe, ako je uvedené v predmetnom uznesení. Následne bolo uznesením povereného príslušníka Obvodného oddelenia PZ Prievidza, Okresného riaditeľstva PZ v Prievidzi, ČVS: ORP-427/PD-PD-2025 zo dňa v spojení s opravným uznesením ČVS: ORP-427/PD-PD-2025 zo dňa podľa § 206 ods. 1 Trestného poriadku vznesené obvinenie A. B. pre prečin poškodzovania cudzej veci poľa § 245 ods. 1 Trestného zákona, ktorého sa dopustil na tom skutkovom základe, že dňa 28.06,2025 v čase medzi 02.30 hod. do 02.45 hod. v Prievidzi, na ulici G. H. C. I. X, na terase podniku B. C., pod vplyvom alkoholu poškodil betónové kvetináče o rozmere 120cm x 60cm x 40cm, ktoré boli umiestnené po obvode terasy a to tak, že do nich kopal nohami a rukami ich zhadzoval na zem, pričom konaním obvineného vznikla poškodenej spoločnosti J. X K., H.:XXXXXXXX, škoda poškodením piatich kvetináčov v celkovej výške 1085,- eur. Z vykonaného dokazovania v priebehu prípravného konania vyplynula potreba skúmania duševného stavu obvineného. Dňa 14.07.2025 bolo na základe príkazu sudcu pre prípravné konanie Okresného súdu Prievidza č. 3Tp/60/2025 zo dňa vydané uznesenie podľa § 142 odsek 1 Trestného poriadku, ktorým bol do trestného konania pribratý znalec z odboru zdravotníctvo a farmácia, odvetvie psychiatria - F. K. L., a to za účelom skúmania duševného stavu obvineného. Zo záverov podaného znaleckého posudku č. 103/2025 vyplýva, že u obvineného A. B. bol zistený syndróm závislosti od viacerých psychoaktívnych látok (psychostimulanciá, alkohol) v štádiu vynútenej abstinencie v kontrolovanom prostredí ústavu na výkon väzby. Závislosť sa u neho prejavuje dlhoročným systematickým užívaním psychoaktívnych látok s epizódami denného abúzu, drogovocentrickým správaním, abstinenčnými príznakmi po vysadení PA látok, neschopnosťou dlhodobej vôľovej abstinencie, bažením po drogách - craving, absenciou kritickosti a ambivalentným postojom k závislosti v dôsledku prebiehajúceho duševného ochorenia - PA látky mu pomáhajú zvládať chorobné príznaky. U obvineného sa jedná o chorobný sklon - závislosť od viacerých psychoaktívnych látok. Obvinený bol závislý od psychoaktívnych látok v čase spáchania skutku v rozsahu ako je uvedené vyššie. Obvinený trpel v čase spáchania skutku a v súčasnosti trpí závažnou duševnou poruchou v pravom slova zmysle, t.j. psychózou (choromyseľnosťou), a to Paranoidnou schizofréniou s postpsychotickými zmenami osobnosti. V čase spáchania skutku, ako aj
v čase znaleckého vyšetrenia, sa jednalo o akútnu dekompenzáciu duševného ochorenia, ktorá sa u neho prejavuje kvalitatívnymi poruchami myslenia (bludy) a vnímania (halucinácie) s dopadom na vôľu a konanie, chorobným testovaním reality, nevypočítateľnosťou v náladovej a konatívnej zložke, konfliktogénnosťou, narušeným fungovaním v sociálno-činnostnej i osobnostnej sfére. Jedná sa o duševnú poruchu trvalého charakteru, ktorá nie je vyliečiteľná, liečbou je iba ovplyvniteľná. Na spáchaní trestnej činnosti sa u obvineného v rozhodujúcej miere podieľala dekompenzovaná duševná porucha, a to Paranoidná schizofrénia, v dôsledku ktorej obvinený nemohol v čase spáchania skutku rozpoznať protiprávnosť svojho konania a nemohol toto svoje konanie ovládať. Jeho rozpoznávacie a ovládacie schopnosti boli úplne vymiznuté. Intoxikácia psychoaktívnymi látkami (pervitín, alkohol) mohla v čase spáchania skutku prehlbovať psychotické príznaky duševného ochorenia, avšak nemala, vzhľadom k prebiehajúcej psychóze, rozhodujúci vplyv na konanie obvineného. V súčasnej dobe obvinený vzhľadom na nepriaznivý psychický stav, s pretrvávaním psychotických príznakov a chorobného testovania reality, nie je schopný chápať zmysel trestného konania v inkriminovanej veci. Pobyt obvineného na slobode v súčasnej dobe považuje znalec z psychiatrického hľadiska za nebezpečný pre spoločnosť z dôvodu pretrvávania duševnej poruchy psychotického charakteru a preto navrhuje súdu uložiť obvinenému ochrannú psychiatrickú liečbu ústavnou formou v kombinácii s ústavnou protitoxikomanickou a protialkoholickou liečbou. Prognóza vývoja duševnej poruchy je u obvineného vzhľadom k noncompliance a komorbidnej aktívnej polymorfnej závislosti nepriaznivá. Obvinený nie je schopný samostatne dodržiavať liečebný režim, potrebuje dohľad a pomoc inej osoby pri bežných denných aktivitách za účelom zabezpečenia základných životných potrieb a bezpečia, pričom v stave zhoršenia duševnej poruchy je nebezpečný pre spoločnosť, preto odporúča začať u obvineného konanie o úprave spôsobilosti k právnym úkonom. Vzhľadom k aktuálnemu zdravotnému stavu obvineného znalec odporúča jeho bezodkladné umiestnenie do zdravotníckeho zariadenia, a to do času rozhodnutia súdu o návrhu na uloženie ochranného liečenia. S poukazom na tieto závery znalca prokurátorka Okresnej prokuratúry Prievidza uznesením podľa § 215 odsek 1 písmeno e/ Trestného poriadku sp. zn. 1 Pv 271/25/3307- 32 zo dňa 14.08.2025 zastavila trestné stíhanie, vedené pre vyššie uvedený skutok proti obvinenému, lebo tento nebol pre nepríčetnosť v čase činu trestne zodpovedný. Podľa § 235 písmeno f) Trestného poriadku obžaloba musí obsahovať návrh na uloženie ochranného opatrenia, ak sú na to splnené zákonné podmienky. Podľa § 236 odsek 1 veta prvá Trestného poriadku, ak prokurátor obžalobu nepodá, urobí návrh na uloženie ochranného opatrenia podľa § 235 písmeno f) Trestného poriadku samostatne. Podľa § 73 odsek 1 Trestného zákona súd uloží ochranné liečenie v prípadoch, ak páchateľ činu inak trestného nie je pre nepríčetnosť trestne zodpovedný a jeho pobyt na slobode je nebezpečný. Podľa § 215 odsek 8 Trestného poriadku, ak prokurátor zastavil trestné stíhanie podľa odseku 1 písmeno e) a pobyt obvineného na slobode je nebezpečný z dôvodu duševnej poruchy, zároveň s vydaním takéhoto uznesenia podá na súd návrh na uloženie ochranného liečenia a návrh na vydanie predbežného príkazu na umiestnenie obvineného do zdravotníckeho zariadenia. Uznesenie o zastavení trestného stíhania môže nadobudnúť právoplatnosť až po rozhodnutí súdu o návrhu na vydanie predbežného príkazu. Prokurátor môže návrh na uloženie ochranného liečenia vziať späť až do začatia verejného zasadnutia a zároveň príkazom prepustiť obvineného z umiestnenia v zdravotníckom zariadení, ak dôvod na uloženie ochranného liečenia pominul. Na základe vyššie uvedeného je zrejmé, že v prípade neuloženia ochranného ústavného liečenia, môže byť pobyt obvineného na slobode nebezpečný, preto považujem podanie tohto návrhu za dôvodné." Súd na verejnom zasadnutí oboznámil návrh na číslo listu 121 - 122, príkaz súdu na číslo listu 76, znalecký posudok na číslo listu 79 - 90, uznesenie na čísle listu 114 - 120, vypočul znalca MUDr. Sergeya Chernykha. Podľa záverov znaleckého posudku č. 103/2025 znalca z odboru zdravotníctvo a farmácia, odvetvie psychiatria MUDr. Sergeya Chernykha a vyplýva to aj z jeho výpovede na verejnom zasadnutí, znalec u A. B. zistil syndróm závislosti od viacerých psychoaktívnych látokv štádiu vynútenej abstinencie v kontrolovanom prostredí, v čase vypracovania znaleckého posudku v prostredí ústavu na výkon väzby. Závislosť sa u neho prejavuje dlhodobým systematickým užívaním psychoaktívnych látok s epizódami denného abúzu, drogovo centristických správaním, abstinenčnými príznakmi po vysadení psychoaktívnych látok, neschopnosťou dlhodobej vôľovej abstinencie, bažením po drogách, absenciou kritickosti a ambivalentným postojom k závislosti v dôsledku prebiehajúceho duševného ochorenia - psychoaktívne látky mu pomáhajú zvládať chorobné príznaky. U menovaného sa jedná chorobný sklon - závislosť od viacerých psychoaktívnych látok. V čase skutku bol závislý od psychoaktívnych látok. Pobyt menovaného na slobode v súčasnej dobe považuje znalec z psychiatrického hľadiska za nebezpečný pre spoločnosť z dôvodu pretrvávania duševnej poruchy psychotického charakteru a preto znalec navrhol uložiť A. B. ochrannú psychiatrickú liečbu ústavnou formou v kombinácii s
ústavnou protitoxikomanickou a protialkoholickou liečbou. Pobyt menovaného na slobode považuje znalec z psychiatrického hľadiska za nebezpečný pre spoločnosť z dôvodu pretrvávania duševnej poruchy psychotického charakteru. Podľa § 73 ods. 1 Trestného zákona súd uloží ochranné liečenie v prípade uvedenom v § 39 ods. 2 písm. c) alebo § 40 ods. 1 písm. c) alebo, ak páchateľ činu inak trestného nie je pre nepríčetnosť trestne zodpovedný a jeho pobyt na slobode je nebezpečný. Z prevedeného dokazovania na verejnom zasadnutí najmä zo záverov znaleckého posudku č. 103/2005 a z výpovede znalca MUDr. Sergeya Chernykha má súd preukázané, že návrh na uloženie ochranného psychiatrického, protitoxikomanického a protialkoholického liečenia ústavnou formou je dôvodný, a preto bolo rozhodnuté tak, ako je uvedené vo výrokovej časti tohto uznesenia. Poučenie: Proti tomto uzneseniu je možné podať sťažnosť v lehote troch pracovných dní odo dňa jeho oznámenia cestou tunajšieho súdu ku Krajskému súdu v Trenčíne.

